VNT เผย “อาซาฮี กลาส” จะทำเทนเดอร์ฯหุ้นละ 15 บ.
VNT เผย"อาซาฮี กลาส"จะทำเทนเดอร์ฯหุ้นละ 15 บ. ช่วง 3 มี.ค.-7 เม.ย.60
21 เม.ย. 2560

บริษัท วีนิไทย จำกัด (มหาชน) หรือ VNT เปิดเผยว่า บริษัทได้รับสำเนาคำเสนอซื้อหุ้นของบริษัท จาก Asahi Glass Co., Ltd. (AGC) ในฐานะผู้ทำคำเสนอซื้อแล้วในวันนี้ โดยปัจจุบัน AGC ซึ่งถือหุ้นในบริษัทอยู่ 58.77% จะทำคำเสนอซื้อหุ้นส่วนที่เหลือทั้งหมดของบริษัทจำนวน 41.23% ที่ราคาหุ้นละ 15 บาท คิดเป็นมูลค่ารวมทั้งหมดราว 7.33 พันล้านบาท โดยจะเสนอซื้อระหว่างวันที่ 3 มี.ค.-7 เม.ย.60
ทั้งนี้ ในช่วงระยะเวลา 12 เดือนนับจากสิ้นสุดระยะเวลารับซื้อ AGC มีความประสงค์จะเพิกถอนหุ้น VNT ออกจากการเป็นหลักทรัพย์จดทะเบียนในตลาดหลักทรัพย์ฯ แต่ขึ้นอยู่กับการหารือและการตกลงกับผู้ถือหุ้นรายใหญ่รายอื่นของกิจการในขณะนั้นด้วย ซึ่งหลังจากที่ได้ข้อสรุปและบรรลุข้อตกลงกับผู้ถือหุ้นใหญ่รายอื่นดังกล่าวแล้ว AGC มีความประสงค์ที่จะดำเนินการทำคำเสนอซื้อหุ้นทั้งหมดของกิจการเพื่อเพิกถอนหุ้นของกิจการออกจากการเป็นหลักทรัพย์จดทะเบียนในตลาดหลักทรัพย์ฯ
อนึ่ง เมื่อเร็ว ๆ นี้ Asahi Glass Co., Ltd. จากญี่ปุ่น เพิ่งเข้าซื้อหุ้น VNT จากกลุ่มโซลเวย์ จำนวน 58.77% ที่ราคาหุ้นละ 15 บาท คิดเป็นมูลค่าราว 1.04 หมื่นล้านบาท ขณะที่ VNT มีบมจ.พีทีที โกลบอล เคมิคอล (PTTGC) เป็นผู้ถือหุ้นใหญ่อันดับ 2 จำนวน 24.98%
ช่วงบ่ายหุ้น VNT อยู่ที่ 17.40 บาท ไม่เปลี่ยนแปลง
 